open-index/open-wikipedia-markdown huggingface dataset:
Mutunus Tutunus

duimnael|240px|’n Denarius wat deur Quintus Titius uitgereik is, vermoedelik met die kop van ’n bebaarde Mutunus Tutunus.

**Mutunus Tutunus** of **Mutinus Titinus** was in die Romeinse mitologie ’n falliese huweliksgod wat soms met Priapus vergelyk word. Sy tempel was op die heuwel Velia, glo van die stigting van Rome tot die in 1ste eeu v.C.

In rituele voor die huwelik was Romeinse bruide veronderstel om op Mutunus se fallus te gaan sit om hulle vir seksuele omgang voor te berei. Die Kerkvaders het die daad beskou as ’n vulgêre manier om iemand se maagdelikheid te verloor. Die Christelike apologeet Arnobius het vertel hoe Romeinse vroue vir ’n rit (*inequitare*) geneem is op Tutunus se "aaklige fallus" met sy "enorme skandalige dele". 

Volgens ander bronne is die bruide egter so geleer om nie verleë te wees oor seks nie. Die 2de-eeuse grammatikus Festus is die enigste Latynse bron wat notisie van die god neem, en die kerkvaders was waarskynlik vyandiggesind of bevooroordeeld in hul beskrywings.

## Etimologie 
Anders as Priapus, wat in menslike vorm en met ’n groot ereksie uitgebeeld is, lyk dit of Mutunus slegs as ’n fallus, soos die *fascinus*, voorgestel is. Sy naam kom waarskynlik van twee min gebruikte slengwoorde vir penis in Latyn, *muto* (of *mutto*) en *mutonium*. Lucilius se gebruik van die woord is die eerste aangetekende geval: *at laeva lacrimas muttoni absterget amica* ("’n Meisie vee Mutto se trane af – sy linkerhand, met ander woorde"), Die afgeleide vorm, *mutonium*, het dalk die vroeëre vorm vervang, want dit is later in die graffiti van Pompeji gebruik. *Mutuniatus* word deur Martialis en in die *Corpus Priapeorum* gebruik om ’n "welbedeelde man" te beskryf.

Albei dele van die naam *Mutunus Tutunus* is verdubbelend; *Titinus* is dalk afgelei van *titus*, nog ’n slengwoord vir penis.

## Verwysings
Votiewe offer

[duimnael|200px|Votiewe offers wat by ’n ikoon van die Swart Modonna op [Kreta gelos is.]]
[duimnael|200px|’n [Ikoon van sint Paraskevi, wat beskou word as die heler van blindes, met votiewe offers daarnaas.]]

’n **Votiewe offer** is een of meer voorwerpe wat vir godsdienstige doeleindes op ’n heilige plek uitgestal of gelaat word. 

Dit het in antieke tye al voorgekom, soos beskryf in talle Romeinse en Griekse bronne, en is steeds ’n gebruik in moderne tye om die guns van bonatuurlike magte te wen. ’n Paar Boeddhistiese votiewe stoepas wat deur mense gebou is wie se wens vervul is, kan gesien word by die Vikramshila-universiteit in Indië. 

## Christendom 
### Oosters Ortodokse Kerk
Volgens oorlewering het Konstantyn die Grote ná ’n groot oorwinning een van die kruise wat hy in die oorlog gedra het, aan die Kerk geskenk. Dit word na bewering op Berg Athos bewaar.

Een van die bekendste voorbeelde in die Oosterse Christendom is dié van sint Johannes van Damaskus. Hy is volgens oorlewering valslik van verraad beskuldig en sy linkerhand is afgekap. Terwyl hy voor ’n ikoon van die Teotokos gebid het, het hy wonderbaarlik sy hand teruggekry. Uit dankbaarheid het hy ’n silwerafbeelding van die hand laat maak en dit aan die ikoon vasgemaak. Dit is vandag in die Hilandar-klooster op Berg Athos.

Ortodokse Christene maak steeds votiewe offers, dikwels in die vorm van metaalplate, die aansteek van kerse, ens. Soms los hulle iets waardevols, soos juweliersware of ’n kruis, as ’n teken van toewyding.

### Rooms-Katolieke Kerk 
In die Rooms-Katolieke Kerk is offers gemaak om óf ’n belofte aan God te maak óf hulp te vra met byvoorbeeld ’n siekte óf uit dankbaarheid vir ’n wens wat vervul is. Tradisionele offers was in die vorm van silwernamaaksels van ’n liggaamsdeel wat aangetas is, kliptablette, skilderye en modelle van skepe deur matrose wat ’n gevaarlike seereis oorleef het. Baie kerke het steeds plekke waar sulke offers uitgestal word. 

Vandag kan aangesteekte kerse, blomme, beeldjies en geld gelaat word. 

## Verwysings
NZASM 40 Tonner 0-6-2T

Die **NZASM 40 Tonner 0-6-2T** stoomlokomotief is 'n Suid-Afrikaanse tenklokomotief van die einde van die negentiende eeu. Twintig van hierdie lokomotiewe is deur die Nederlands-Suid-Afrikaanse Spoorwegmaatskappy (NZASM) bestel en gebruik. Aangesien NZASM se lokomotiewe volgens hul gewig geklasifisieer is, is hierdie lokomotief as die "40-tonner" bekend.

Met die voltooing van die Komatipoortbrug het die  Delagoabaaispoorlyn Komatipoort op 1 Junie 1891 bereik. Tien lokomotiewe was reeds vanaf Maschinenfabrik Esslingen in Duitsland bestel, al was die res van die spoorlyn steeds in aanbou. Nog tien lokomotiewe is later in dieselfde jaar bestel. Dertien lokomotiewe is in daardie jaar afgelewer en die res volg in 1892. Elke lokomotief het 'n naam en ook 'n nommer gekry. Die spoorlyn tussen die Kaap en Pretoria is op 1 Januarie 1893 voltooi en die Delagoabaaispoorlyn is op 20 Oktober 1894 voltooi.

Na die Tweede Vryheidsoorlog is negentien lokomotiewe aan die Sentraal-Suid-Afrikaanse Spoorweë (CSAR) oorgedra. Met die stigting van die Suid-Afrikaanse Spoorweë is hierdie lokomotiefklas as verouderd verklaar.

Die besonderhede van alle NZASM/CSAR se 40-tonners volg hieronder.

## Verwysings
Gary Player Buiteklub

Die **Gary Player Buiteklub** is 'n gholfklub in Sun City, Suid-Afrika, wat vernoem is na Gary Player, die gholfikoon en Grand Slam-wenner. Dit is die tuiste van een van die wêreld se langste gholfbane, byna 8&nbsp;000 meter.

Die Gary Player-ontwerpte kampioenskapsbaan word wyd beskou as een van die beste in Suid-Afrika, en een van die wêreld se top-100. Dit is reeds 'n paar keer aangewys as die beste deur beide *Golf Digest* en *Complete Golfer*, die voorste gholftydskrifte in die land. Player het byna 400 kampioenskapsbane dwarsoor die wêreld ontwerp, maar hierdie is die enigste baan wat amptelik sy naam dra.

Die klub het ook 'n Gary Player Spa, restaurant en pro-winkel. Die baam is een van twee by die Sun City-oord, die ander is die Lost City gholfbaan, met sy beroemde krokodilputjie met die setperk in die vorm van die Afrika-kontinent, wat ook ontwerp is deur Gary Player, maar in 'n Afrikawoestyn-styl.

Die klub huisves jaarliks in Desember die **Nedbank Golf Challenge**, aangebied deur Gary Player. Dit is een van die wêreld se rykste gholftoernooie.

## Eksterne skakels 
* Sun International 
* Gary Player webtuiste
Kapsuulhotel

duimnael|260px|'n Ry kapsules in Osaka
duimnael|Die boks linksbo is die TV, wat beheer word via die paneel linksagter. Hierdie paneel beheer ook 'n lig en die lugversorging. Op die regtermuur is 'n spieël en die lugversorging se inlaat in die boonste hoek.
'n **Kapsuulhotel** (カプセルホテル *kapuseru hoteru*), ook bekend as 'n **podhotel**, is 'n tipe hotel wat in Japan ontwikkel is, en wat bestaan uit 'n groot aantal baie klein "kamers" (kapsules). Die hotel maak voorsiening vir goedkoop, basiese oornaghuisvesting vir gaste wat nie die dienste aangebied deur die meer konvensionele hotelle benodig nie.

## Beskrywing 
Die kamer is 'n modulêre plastiek- of veselglasblok, ongeveer 2 by 1 by 1,25 meter groot. Fasiliteite verskil, maar die meeste sluit 'n televisie, elektroniese konsole en draadlose internetverbinding in. Die kapsules is sy-aan-sy gestapel, twee eenhede hoog, met trappies vir toegang na die tweedevlakkamers, wat lei tot vergelykings met lykslaaie in 'n lykshuis. Die oopkant van die kapsule kan gesluit word vir privaatheid, met 'n gordyn of 'n veselglasdeur. Bagasie word in 'n sluitkas ("locker") gestoor; en die badkamers is gemeenskaplik. Gaste word versoek om nie te rook of eet in die kapsules nie.

Sommige hotelle bied ook restaurante (of ten minste smousmasjiene), swembaddens en ander fasiliteite vir vermaak aan. Kapsuulhotelle wissel in grootte, van vyftig kapsules tot 700, en hulle word hoofsaaklik deur mans gebruik. 'n Paar kapsuulhotelle bied afsonderlike afdelings vir manlike en vroulike gaste. Klere en skoene kan soms geruil word vir 'n *yukata* en pantoffels nadat ingeboek is, en 'n handdoek mag ook verskaf word.

## Voordeel 
Die voordeel van hierdie hotelle is gerief teen 'n baie lae prys, gewoonlik rondom ¥2000-4000 (VS$ 17-33) per nag. Hulle bied 'n alternatief vir diegene wat (veral op weeksaande) dalk te dronk is om veilig huis toe te gaan, of te skaam is vir hul gades. Met die voortgesette resessie in Japan, sedert vroeg-2010, is meer en meer gaste – ongeveer 30% by die Kapsuulhotel Shinjuku 510 in Tokio – werkloos of onderbenut, wie haweloos sou wees tydens die krisis, en hulle het tydelik kapsules gehuur op 'n maand-tot-maand basis.

## Elders as in Japan 
Hierdie hotelstyl is egter nie gewild buite Japan nie, hoewel Westerse variante bekend as "pod"hotelle ontwikkel is, met groter spasie vir akkommodasie en dikwels ook privaatbaddens.

## Verwysings
Singulariteit (sterrekunde)

duimnael|200px|’n Eenvoudige illustrasie van ’n swartkolk en sy singulariteit.

’n **Singulariteit** in sterrekunde, ook ’n **swaartekragsingulariteit** genoem, is ’n punt met ’n oneindige klein volume en ’n oneindige groot digtheid. Die ruimtetyd is hier so gekrom dat ruimte en tyd feitlik ophou bestaan. Dit het onder meer tot gevolg dat ook die wette wat in gewone natuurkunde geld, in ’n singulariteit nie meer geldig is nie. In die omgewing van ’n singulariteit vind allerlei prosesse plaas wat in die huidige wetenskap nog onbekend is. 

Volgens die Oerknalteorie het die hele heelal uit ’n singulariteit ontstaan. Volgens die algemene relatiwiteitsteorie bestaan daar in die heelal minstens twee soorte singulariteite: die middelpunt van ’n swartkolk en sogenaamde naakte singulariteite, dit wil sê die sigbare teenvoeters van swartkolke (sonder ’n waarnemingshorison). Die bestaan van laasgenoemde is egter nog nie bewys nie.

## Verwysings 
*15px Hierdie artikel is vertaal uit die Nederlandse Wikipedia
Singulariteit (dubbelsinnig)

**Singulariteit** kan onder meer na die volgende verwys:

* Singulariteit (sterrekunde): ’n punt in ruimtetyd waar die natuurwette hul geldigheid verloor.
* Tegnologiese singulariteit: ’n punt in die toekoms waarin die tegnologiese vooruitgang oneindig word.
Geta (skoeisel)

duimnael|260px|*Geta*
**Geta** is Japannese skoene wat van hout gemaak is. Hulle word meestal met tradisionele klere soos die kimono gedra.

Die skoensole is verhoog. Daar is vier blokkies onderaan vasgeheg om te verhoed dat die voete vuil word. Hulle word nie binnenshuis gedra nie.
Tabi

regs|duimnael|250px|'n Paar *tabi*.

**Tabi** ( 足袋 足袋) is tradisionele Japannese sokkies. Hulle kom tot die enkels van die draer, en het 'n splitsing tussen die groottoon en die ander tone, sodat hulle gedra kan word in kombinasie met zori, geta en ander Japannese skoeisel. Tabi word deur sowel mans as vroue gedra. 

Tabi word dikwels gekombineer met kimono’s en ander tradisionele Japannese klere. Tabi is gewoonlik wit van kleur. Dié word gedra vir formele geleenthede soos by 'n teeseremonie. Verder bestaan daar ook swart en blou tabi. Dié word deur mans gedra tydens byvoorbeeld 'n reis. Vir vroue bestaan daar ook gekleurde tabi en tabi met patrone.

Tabi word in teenstelling met gewone sokkies nie voorsien van 'n elastiese deel wat sorg dat hulle styf sit nie. In plaas daarvan word hulle aan die agterkant vasgemaak soos 'n skoen. 

'n Variant van die tabi is die jika-tabi ( 地下足袋), wat veral gedra word deur bouers, boere en tuinwerkers. Dié word gemaak van swaarder en stewiger materiaal, en is bedoel om gedra te word sonder ander skoeisel.
Naakte singulariteit

’n **Naakte singulariteit** in sterrekunde is ’n hipotetiese singulariteit waar ’n ster met ’n groot massa onder invloed van sy eie swaartekrag instort tot ’n baie klein punt met so ’n oneindige groot digtheid dat alles in die omgewing aangetrek en daarna weer uitgewerp kan word.

Die belangrikste verskil tussen ’n naakte singulariteit en ’n swartkolk is dat niks wat eers deur laasgenoemde aangetrek is, selfs lig, ooit weer kan ontsnap nie. Dus kan ’n mens ’n swartkolk vanweë die waarnemingshorison nie sien nie. ’n Naakte singulariteit daarteenoor het nie ’n waarnemingshorison nie en sou dus nog sigbaar moet wees, want alles wat hier deur swaartekrag aangetrek word, dus lig en ander materiaal, word weer vrygelaat. Die bestaan daarvan is egter nog nie bewys nie.

## Verwysings 
*15px Hierdie artikel is vertaal uit die Nederlandse Wikipedia
Joekata

[duimnael|'n Vrou geklee in 'n joekata in [Kioto, Japan.]]
'n **Joekata** ( 浴衣) is 'n Japannese kledingstuk, gebaseer op die kimono. Die joekata is in teenstelling met die tradisionele kimono gemaak van katoen of sintetiese stof in plaas van kant, en word as 'n tradisionele somerklerestuk gedra. Die naam beteken vryelik vertaal “badklere” en die joekata word ook 'n “somerkimono” genoem.

'n Joekata word veral by feestelike geleenthede soos die "Bonfestival" en ander somerfeeste gedra. Die tradisionele kleur van 'n joekata is indigo, maar deesdae is hulle in 'n groot verskeidenheid van kleure verkrygbaar. Net soos die kimono is die tradisie dat jongmense ligter kleure dra as oumense. 

Die joekata word gedra met behulp van 'n vrye, breë obi, waaraan die agterkant 'n waaier of strik aan gebind word. Verder dra persone deurgaans houtsandale (geta) onder 'n joekata, maar geen tabi nie.
Stoïsisme

[duimnael|150px|Zeno van Citium, ’n afbeelding van die oorspronklike beeld in [Napels (Poesjikin-museum, Moskou).]]

**Stoïsisme** is ’n skool van Hellenistiese filosofie wat regdeur die Romeinse en Griekse wêreld floreer het tot met die 3de eeu n.C. Dit is in die 3de eeu v.C. in Athene deur Zeno van Citium begin. 

## Beskrywing 
Dit is hoofsaaklik ’n filosofie van persoonlike etiek waarvolgens die pad na geluk vir mense as sosiale wesens lê in die aanvaarding van dit wat in die lewe aan ons gegee is en om onsself nie toe te laat om beheer te word deur ons begeerte na plesier of ons vrees vir pyn nie. Dit kan ons doen deur ons brein te gebruik om die wêreld om ons te verstaan en ons deel te doen in die natuur se plan, en deur saam te werk en ander op ’n regverdige manier te behandel.

Volgens stoïsyne lei emosies tot ’n verkeerde oordeel, wat vernietigend kan wees. Hulle het geglo hul filosofie is ’n lewenswyse (*lex divina*), en dat die beste aanduiding van ’n individu se filosofie nie dit was wat hy gesê het nie, maar hoe hy opgetree het. Om ’n goeie lewe te lei, moes ’n mens die reëls van die natuurlike orde verstaan, want alles gebeur volgens streng natuurwette. Latere stoïsyne soos Seneca en Epictetus het beklemtoon "deug is voldoende vir geluk", en daarom was ’n wysgeer immuun teen ongeluk. 

Die filosofie was van die begin af gewild in die Romeinse Ryk en aanhangers het keiser Marcus Aurelius ingesluit. Nadat die Christendom in die 4de eeu die staatsgodsdiens geword het, het die gewildheid van stoïsynse leerstellings afgeneem. Deur die eeue was daar oplewings, soos tydens die Renaissance en in die moderne tyd.

## Verwysings
Muurprop

duimnael|400px|Wêreldkaart van kragproppe en -aansluitings, vereenvoudig
duimnael|BS 546 proppe – 15A 5A 2A
duimnael|Geaarde muurprop, tipe E, hierdie word in België en Frankryk aangetref
duimnael|Verlengstrook vir 6 tipe F (met gronddraad) of 12 tipe C-proppe  (plat, sonder grond)
'n **Muurprop** is 'n aansluitpunt vir die afneem van elektriese energie van die kragnet met behulp van 'n plastiek- of geïsoleerde metaalkissie.

So 'n muurprop (of in der waarheid 'n **muursok**) is die ontvang- of inpasdeel waarin 'n kontaksok ingesteek word om 'n elektriese kring te sluit.

Die bekendste muurproppe in Suid-Afrika bestaan uit drie kontakpunte vir die kontakprop, die grootste aansluiting is die grond- of beskermingkontak. In Europa word proppe met "twee gate" teen 'n spanning van 220-240 volt aangetref. Kontakbokse kan of in die muur ingebou wees (vlakpassend), of bo-op die pleisterlaag gemonteer word indien dit ná die bouery aangebring is.

## Geaard teenoor ongeaard 
Weens veiligheidsoorwegings bestaan daar behalwe ongeaarde kontakbokse ook geaarde kontakbokse. Dit behels 'n ekstra kontak in die middel van die kontakprop. 'n Beskermingskontak word nie verbind met 'n lig nie, maar met 'n punt wat altyd spanningloos (0 volt) is. Dikwels word die buitekant van apparate uit veiligheid geaard, maar daar kan ook tegniese redes wees om 'n apparaat te aard. By nuwe installasies is dit deesdae verpligtend om uitsluitlik geaarde muurproppe te gebruik.

## Veiligheid 
Elektrisiteit uit 'n muurprop kan dodelik wees wanneer dit verkeerd aangewend word. Kleuters moet veral teen oop kontakpunte beskerm word.

## Enkele voorbeelde 

Lêer:A plug.jpg|Tipe A:  Amerikaans
Lêer:B plug.jpg|Tipe B:  Amerikaans met aard
Lêer:Europlug.png| Tipe CEE 7/16 Europlug
Lêer:CEE 7-17 plug.jpg| Tipe CEE 7/17
Lêer:D plug.jpg|Tipe D:  Britse 3-pool
Lêer:Pure french power plug.jpg| Tipe E:  Franse 2-pool met aardFrankryk, België, Pole, Tsjeggië, Slowakye, Denemarke.
Lêer:M plug.jpg|BS 546 Tipe M:  Suid-Afrika, eSwatini en Lesotho. Soms in Israel.
Lêer:Schuko plug and socket.png|Tipe F  Duitsland
Lêer:CEE 7-7.jpg|Schuko, hibried F + E 
Lêer:WG13 PICT6943.jpg|Tipe G (3-pool):  Voormalige Britse gebiede: Ierland, Siprus, Botswana, Ghana, Malta, Hongkong, Macau, Maleisië, Oman, Singapoer, Kenia, Verenigde Arabiese Emirate, Irak en Katar.
Lêer:Israeli-type-H-plugs-and-socket.jpg|Israeli-tipe H:  Israeliese 3-pool, SI 32
Lêer:I plug.jpg|Tipe I:  Australië -  China -  Argentynse 2 en 3 pool
Lêer:J plug - 1.jpg|Tipe J:  Switserse prop
Lêer:K plug.jpg|Tipe K: 107-2-D1  Deense 3-pool
Lêer:Ita plug 16A 10A.jpg|Tipe L:  Italiaanse 3-pool
Lêer:SANS 164-2 plug 04.jpg|Tipe N:  Suid-Afrikaanse 3-pool

## Multistandaard 

Lêer:Adapted schuko.jpg|Aangepaste schuko
Lêer:4box side 08.jpg|4-boks
Lêer:VIMAR universale.jpg|"VIMAR universal"
Lêer:Chinasocket.jpg|"Chinasocket", 'n muursok wat verskillende proptipes kan neem in China

## Eksterne skakels
Riokan

duimnael|250px|Riokan (Arima Onsen).
duimnael|250px|'n Kamer in 'n riokan.
duimnael|250px|Links is 'n stapel opgevoude beddegoed. Op die vloer die tradisionele tatami-matte.
'n **Riokan** (旅館) is 'n Japannese vorm van familiehotel of blyplek. Die tradisionele Japannese riokans dateer uit die Edo-tydperk (1603-1868). Hulle bied aan reisigers 'n kamer met tatami-matte, 'n gemeenskaplike bad en andere openbare vertrekke, waar besoekers kan ontspannen in hul joekata, 'n soort badjas wat aan die kimono verwant is.

Die kamers se matte mag nie met skoeisel betree word nie. Skoene word buite die hotel uitgetrek en in spesiale kassies gebere. Daar staan pantoffels vir die gaste gereed, maar in die kamers moet dit ook uitgetrek word.

In so 'n kamer is daar 'n lae tafeltje en dun matrasse - die sogenaamde futon - om op te slaap. Deesdae is daar dikwels 'n televisietoestel en lugreeling aanwesig, maar verder min gemak. 

Die Japannese bad voor hulle in die aand aansit vir ete. Voordat hul in 'n openbare bad gaan, was hul hulself, terwyl hul op 'n bankie langs die bad sit. Daarna word ál die seep sorgvuldig afgespoel. Heeltemaal skoon, besoek die mense dan die groot, warm bad. Daar bly hul 'n tydjie lank vir totale ontspanning.

In die riokan word ontbyt bedien. Gaste kan kies uit die tradisionele Japannese ontbyt, bestaande uit rys, vissop ensovoorts. Buitelandse gaste verkies meestal 'n Westerse ontbyt met roosterbrood en tee of koffie.
Kimono

regs|duimnael|Vroue in Kotoin, Japan. Hulle dra elk 'n tradisionele kimono en zori.
'n **Kimono** (Japannees: 着物, letterlik: *ding om te dra*) is 'n tradisionele Japannese kledingstuk. Dit is 'n los mantel of japon met wye moue wat met 'n band vasgebind word. Die band heet 'n *obi*. Die obi word met 'n knoop vasgetrek om die lyf. Die gewildste variant is die *otaiko musubi*.

Die ingewikkeldste en mees bewerkte musubi word deur meisies en jong vroue tydens spesiale geleenthede gedra. Die knope en hegtings van die musubi benodig 'n aantal bybehore, soos 'n kussingtjie, koord, en 'n serp.
Henno Cronjé

**Hendrik (Henno) Cronjé** (27 Maart 1931 - 14 Maart 2017) was 'n NG Kerk predikant en 'n Afrikaanse skrywer

Hy het onder N.P. van Wyk Louw sy teologiese studies met 'n meestergraad in Amsterdam voltooi en daarna in New York aan die Union Theological Seminary in New York 'n ThM-graad behaal.

Hy was tot in 1977 'n Suid-Afrikase predikant vir die NG Kerk gewees. Op 15 April 1991 word hy die hoofuitvoerende beampte vir die Federasie van Afrikaanse Kultuurvereniginge (FAK), wat hy tot 1996 gebly het.

## Verwysings
Lupercalia

duimnael|160px|*Lupercalia* is moontlik afgelei van die woord *lupus*, "wolf" (wolfkop van koper, 1ste eeu).

**Lupercalia** was ’n baie antieke, moontlik pre-Romeinse herdersfees wat elke jaar op 15 Februarie in antieke Rome gehou is om bose geeste af te weer en die stad te reinig, om so gesondheid en vrugbaarheid los te laat. Lupercalia het die plek van **Februa** ingeneem; dit was ’n vroeëre lentereinigingsritueel wat op dieselfde datum gehou is en waarvan die woord "Februarie" afgelei is.

Die naam *Lupercalia* kom moontlik van die Latynse woord *lupus*, "wolf", hoewel beide die etimologie en die betekenis daarvan onseker is

## Verwysings
Floralia

[duimnael|240px|*Die Triomf van Flora*, deur Tiepolo (c. 1743), ’n toneel wat geskoei is op [Ovidius se beskrywing van die Floralia.]]

Die **Floralia** was in antieke Rome ’n fees ter ere van die godin Flora wat einde April gehou is. In Latyn was die fees bekend as die *Ludi Florae*, die "Spele van Flora". In die tyd van die Romeinse Ryk het dit ses dae lank geduur.

Die fees het ’n losbandige atmosfeer met ’n soeke na plesier gehad. In teenstelling met feeste wat op Rome se argaïese patrisiese godsdiens geskoei was, het die Spele van Flora ’n plebejiese karakter gehad.

## Verwysings
Eneas

duimnael|180px|Eneas en sy pa vlug uit die brandende Troje, deur Simon Vouet, c. 1635.

In die Grieks-Romeinse mitologie was **Eneas** of **Aeneas** (Grieks: Αἰνείας, moontlik afgelei van αἰνή, "geloof") ’n Trojaanse held, die seun van prins Anchises en die godin Afrodite/Venus. Sy pa was die neef van koning Priamos van Troje (hulle was albei kleinseuns van Ilus, die stigter van Troje).

Eneas was ’n karakter in die Griekse mitologie en word onder meer in Homeros se *Ilias* genoem. Hy word ook uitgebreid in die Romeinse mitologie behandel, veral in Vergilius se *Eneïde*, waar hy ’n voorouer van die stigters van Rome, Romulus en Remus, is. Hy was die eerste ware held van Rome.

Vergilius (70-19 v.C.), een van die beroemdste Romeinse digters, het in die tyd van keiser Augustus, dus in die bloeityd van die Romeinse Ryk, geleef. Augustus het daarna gestreef dat sy onderdane trots moes wees op hul roemryke verlede, en daarom het hy Vergilius aangemoedig om 'n epos (heldedig) oor die ontstaan van Rome te skryf.

## Sien ook 
* *Eneïde*
* Vergilius

## Bronnelys 
* KENNIS,  vol 11, 1980, bl. 2126,
Liber

In die Romeinse mitologie was **Liber** ("die vrye een"), ook bekend as **Liber Pater** ("die vrye vader"), ’n god van wyn en wynbou, vrugbaarheid en vryheid. Hy was ’n beskermgod van antieke Rome se plebejers en deel van hul Aventynse Triade (Ceres, Liber en Libera). 

Liber se fees, die Liberalia (op 17 Maart), is verbind met vye spraak en die regte wat mense kry met hul mondigwording. Sy kultus en funksies is al hoe meer verbind met die verromeinsde vorme van die Griekse Dionisos/Bacchus, wie se mitologie hy gedeel het.

## Verwysings
Konstantynseswaelstert

'n **Konstantynseswaelstert** (of ''Constantine's swallowtail'' soos dit in Engels bekend staan), is 'n vlinder, *Papilio constantinus* en behoort tot die familie van riddervlinders (Papilionidae). 

## Verspreiding 
Dit kom in Afrika suid van die Sahara voor, insluitend Kongo, Demokratiese Republiek van die Kongo, Ethiopië, Somalië, Kenia, Tanzanië, Malawi, Zambië, Mosambiek, Zimbabwe, Botswana, eSwatini en Suid-Afrika waar dit in Limpopo, Mpumalanga, Noordwes, Gauteng en in die noorde van KwaZulu-Natal voorkom.

## Kenmerke 
Die voorvlerke is donkerbruin of swart. Daar 'n ketting van geel kolle aan die buitekant en in die middel van die vlerk en 'n paar geel kolle aan die voorkant van die vlerk. Die agtervlerke is donkerbruin of swart en hulle het stertjies met twee geel merkies aan elke stertjie. Die agtervlerke het 'n golwende rante met 'n breë, geel band naby die abdomen en 'n ketting van klein, geel kolletjies naby die rand. Die onderkant van die skoenlapper is soortgelyk aan die bokant, behalwe dat dit bruin is. Die wyfie is soortgelyk aan die mannetjie, maar bruin, en nie donkerbruin of swart nie. Die vlerkspan van die mannetjie is 70 – 90&nbsp;mm, en die van die wyfie is 80 – 95&nbsp;mm.

## Sien ook 
* Alfabetiese lys van Suid-Afrikaanse vlinders

## Verwysings
Burg Lockenhaus

duimnael|Burg Lockenhaus
duimnael|Die kasteel se riddersaal
duimnael|Rondgang deur die uitstalling
duimnael|Binnehof met fontein
duimnael|Westelike aansig van die kasteel
**Burg Lockenhaus** is 'n kasteel in die sentrale gedeelte van die Oostenrykse deelstaat Burgenland. Dit is as heuweltopkasteel op 'n rotsmassief in die bergreeks Günser Gebirge opgerig, bo-oor die Günsrivier en net buite die gelyknamige nedersetting, en is tans in die Oostenryks-Hongaarse oorgrens-natuurpark Geschriebenstein-Irottkö geleë.

## Geskiedenis 
Die oudste historiese dokument, waarin na die kasteel verwys word, dateer van 1242. Die kasteel is omstreeks 1200 gebou en aanvanklik *Leuca* genoem. Die oudste dele is die verdedigingstoring en die ringmuur van die sentrale gedeelte. Die kapeltoring en die Gotiese suilesaal van die riddersaal met twee skepe is ietwat later bygevoeg. Fragmente van 13de eeuse fresko's - die oudste in enige nie-kerklike gebou in Burgenland - het in die kasteelkapel bewaar gebly.

Historiese dokumente noem die grawe van Güssing (Johann I van Héder) as kasteeleienaars in die tydperk tussen 1270 en 1337. Tussen die 14de en 17de eeu was die kasteel in besit van die families Kanizsay (1390 tot 1535) en Nádasdy (1535 tot 1672). Ná die teregstelling van Frans III Nádasdy in 1671 is die kasteel as 'n pand aan Nikolaus Draskovich gegee. Vanaf 1676 tot 1968 was dit in besit van die Esterházy-familie. Die kasteel was in 'n baie slegte toestand toe dit in 1968 deur die Oostenrykse skrywer Paul Anton Keller en sy vrou gekoop is. Die Kellers het al hul private bates aangewend om die kasteelkompleks te renoveer. Ná Paul Anton Keller se afsterwe in 1976 is die renovasiewerk deur die Prof. Paul Anton Keller-stigting Burg Lockenhaus voortgesit. Sedert 1968 is altesaam elf miljoen Oostenrykse sjieling aan die projek bestee.

Naas sy argitektoniese en opvoedkundige waarde vervul die burg tans ook 'n vermaaklikheidsfunksie. 'n Hotel binne sy mure dien as toeristeverblyf.

## Argitektoniese beskrywing 
Burg Lockenhaus bestaan uit 'n voorburg en die hoofkasteel wat daaragter lê. Tot op datum is geen omvattende navorsingswerk oor die gebou gedoen nie. Naas die laat-Romaanse kapeltoring het ook die verdedigingstoring naby die poort tot die hoofkastel in sy oorspronklike toestand bewaar gebly.

## Eksterne skakels 
* *Amptelike webtuiste*
* *Inskrywing op burgen-austria.com*
Kubele

[duimnael|200px|Kubele op haar troon, met ’n [leeu en muurkroon. Romeinse marmerbeeld, c.&nbsp;50&nbsp;n.C. (Getty-museum, Kalifornië.)]]

**Kubele** (Frigies: *Matar Kubileya/Kubeleya*, dalk "Bergmoeder"; Grieks: Κύβελις, *Kybelis*) is ’n Anatoliese moedergodin; sy kon ’n moontlike voorganger gehad het in die vroegste Neolitikum by Çatalhöyük, waar standbeelde van oorgewig vroue, wat soms sit, ontdek is. Sy is Frigië se enigste bekende godin en was waarskynlik ’n staatsgodheid. 

## In Griekeland 
Haar kultus is deur Griekse koloniste van Klein-Asië aanvaar en aangepas en het omstreeks die 6de eeu v.C. na die Griekse vasteland en sy westelike kolonies versprei.

Kubele het in Griekeland ’n gemengde ontvangs gehad. Sy is gedeeltelik vereenselwig met aspekte van die aardgodin Gaia, haar Minoïese eweknie, Rea, en die godin van oeste, Demeter. Sommige stadstate soos Athene het haar as ’n beskermer beskou, maar haar mees gevierde Griekse rites het haar uitgebeeld as ’n eksotiese, geheime buitelandse godin wat in ’n strydwa ry wat deur ’n leeu getrek word, vergesel van wilde musiek, wyn en ’n wanordelike, ekstatiese gevolg. Iets wat uniek in die Griekse mitologie was, was haar priesterorde van bedelende eunugs. Sy het ook ’n eunug-man, Attis, gehad wat moontlik ’n Griekse toevoeging was. In Griekeland word Kubele verbind met berge, dorps- en stadsmure, vrugbaarheid en wilde diere, veral leeus. In Rome was sy bekend as Magna Mater ("Groot Moeder").

## Verwysings 
## Eksterne skakels 
*
*15px Hierdie artikel is vertaal uit die Engelse Wikipedia
Klassieke element

[duimnael|180px|Die makrokosmos met die elementêre sfere aarde, water, lug en vuur ([Robert Fludd, 1617).]]

Die term **klassieke elemente** verwys gewoonlik na die begrippe in antieke Griekeland van aarde, water, lug, vuur en ’n vyfde element, eter, wat veronderstel was om die aard en kompleksiteit van alle materie te verduidelik in terme van eenvoudiger stowwe. Antieke kulture in Egipte, Babilonië, Japan, Tibet en Indië het soortgelyke lyste gehad. Soms is na lug in die plaaslike taal as "wind" en na die vyfde element as "leemte" verwys. In China se Wu Xing-stelsel is hout, vuur, aarde, metaal en water genoem.

## Geskiedenis 
Verskillende kulture en selfs filosowe het verskillende verduidelikings gehad oor die elemente se eienskappe en hoe hulle verband hou met waarneembare verskynsels en kosmologie. Soms het hierdie teorieë oorvleuel met mitologie en is die elemente as gode verpersoonlik. 

Terwyl die klassifikasie van die materiële wêreld deur die antieke Indiërs en Grieke in lug, aarde, vuur en water meer filosofies van aard was, het wetenskaplikes in die Islamitiese goue tydperk praktiese, eksperimentele waarnemings gebruik om materiale te klassifiseer. In Europa het die antieke Griekse stelsel van Aristoteles ontwikkel in die Middeleeuse stelsel, wat in die 1600's tydens die Wetenskaplike Revolusie vir die eerste keer in Europa onderwerp is aan eksperimentele stawing.

Eeue se ervaring en ondersoeke het bewys dat al die antieke stelsels verkeerd was in die verduidelik van die fisiese wêreld. Dit is nou bekend dat atoommodelle die regte verduideliking is en dat atome geklassifiseer kan word in meer as honderd chemiese elemente soos suurstof, yster en kwik. Hierdie elemente vorm chemiese verbindings en mengsels, en onder verskillende temperature en druk kan hierdie stowwe verskillende toestande van materie aanneem. Die mees algemeen waargenome toestande van vastestof, vloeistof, gas en plasma het baie van die eienskappe van die klassieke elemente van onderskeidelik aarde, water, lug en vuur, maar dit is nou bekend dat hierdie toestande voorkom vanweë die soortgelyke gedrag van verskillende soorte atome by soortgelyke energievlakke, en nie omdat hulle ’n sekere soort atoom of stof bevat nie.

## Verwysings 
## Eksterne skakels 
*
*15px Hierdie artikel is vertaal uit die Engelse Wikipedia
Esterházy

duimnael|Die Esterházy-wapen uit die 14de en 15de eeu
**Esterházy** (ook gespel as *Eszterházy*; Latyns: *Estoras*;  Hongaarse uitspraak: [ˈɛstɛrhaːzi]) is 'n Hongaarse adellike familie met oorspronge in die Middeleeue. Vanaf die 17de eeu was hulle een van die groot magnatefamilies met uitgestrekte grondbesit in die Koninkryk Hongarye toe dit deel uitgemaak het van die Habsburgse Ryk en later Oostenryk-Hongarye. Die Esterházys was steeds lojaal aan die Huis van Habsburg en het in 1626 die grawetitel ontvang. Die Forchtenstein-linie was vanaf 1712 ryksvorste in die Heilige Romeinse Ryk. Nadat dit in 1806 ontbind is, is die familie by die hoë Duitse adel gereken. Uit die familie het talle diplomate, offisiere in die Hongaarse leër en kunsbeskermhere gekom.

## Verwysings
Nakajima C6N

Die **Nakajima C6N** was 'n eenmotorige patrollievliegtuig wat deur die Japannese Keiserlike Vloot gebruik is tydens die Tweede Wêreldoorlog.

## Tegniese besonderhede 
## Bron 
* *Bombers 1939–1945* Kenneth Munson, Bounty Books. 2012.
Ondermaanse

duimnael|180px|Aristoteles.
duimnael|180px|Copernicus.

Die **ondermaanse** is ’n begrip in Arestoteliaanse fisika wat uit die Griekse sterrekunde kom. Dit is die deel van die kosmos onder die maan, met die aarde as middelpunt, wat bestaan uit die vier klassieke elemente: aarde, water, lug en vuur.

Die ondermaanse was in die klassieke sterrekunde die sfeer van die veranderlike natuur; alles bo die maan – die streek van die eter waar die planete en sterre geleë is – was permanent en onveranderlik. Die natuurkragte het net in die ondermaanse sfeer gegeld.

## Ontwikkeling van die idee 
Plato en Aristoteles het in die antieke tyd die oorspronklike teorie van ’n ondermaanse sfeer help formuleer. Dit het gewoonlik gepaard gegaan met die begrip geosentrisme – dat die aarde die middelpunt van die heelal is. 

Avicenna het die Aristoteliaanse idee dat veranderings en korrupsie tot die ondermaanse beperk is, tot in die Middeleeue gevoer. Middeleeuse skolastici soos Thomas Aquinas – wat in sy werk *Summa Theologica* die verdeling tussen die hemelse en die ondermaanse sfeer op ’n kaart aangedui het – het ook met Cicero en Lucanus saamgestem dat daar ’n groot grens is tussen die Natuur en die Lug, die ondermaanse en die eteriese sfeer. 

Die teorieë van Copernicus het egter hierdie siening begin verander. Daarbenewens het Tycho Brahe se waarnemings van ’n nuwe ster ("nova") en van komete in die veronderstelde onveranderlike hemelruim dié idees verder in die wiele gery. 

## Verwysings 
## Verdere leesstof 
* J. Barnes, *Aristotle* (1982)
* M.A. Orr, *Dante and the Medieval Astronomers* (1956)
* Thomas Kuhn, *The Copernican Revolution* (1957)

## Eksterne skakels 
* *The Geocentric or Ptolemaic Notion of the Universe*
*15px Hierdie artikel is vertaal uit die Engelse Wikipedia
Marcus Annaeus Seneca

**Marcus Annaeus Seneca** (54&nbsp;v.C. – 39&nbsp;n.C.), bekend as **Seneca die ouere**, was ’n redekunstenaar en skrywer van antieke Rome. Hy is in ’n ryk aristokratiese familie in Hispania (nou die Iberiese Skiereiland) gebore. 

Seneca het deur die bewind van drie keisers geleef: dié van Augustus (27&nbsp;v.C. – 14&nbsp;n.C.), Tiberius (14-37&nbsp;n.C.) en Caligula (37-41&nbsp;n.C.). Hy was die pa van die stoïsynse filosoof Seneca die jongere (Lucius), wat ’n leermeester van Nero was.
Galeniet

**Galeniet** (ook bekend as **galena** en **loodglans**; Engels: galena) is 'n belangrike looderts wat dikwels ook silwerhoudend is. Dit het die kubiese haliet-struktuur.

Dit is die volopste loodmineraal en -erts en word in lae- tot middel-temperatuur hidrotermale uitlate in stollingsgesteentes en sedimentêre gesteentes met kontak-metamorfose aangetref. Dit kom dikwels saam met piriet, markasiet, chalkopiriet en sfaleriet voor, soms ook saam met kalsiet, kwarts, dolomiet en vloeispaat. 

## Verwysings
Lucretia

thumbnail|200px|*Lucretia*, deur Lucas Cranach die ouere.

**Lucretia** (oorlede c. 510&nbsp;v.C.) was ’n antieke Romeinse vrou wie se lot ’n belangrike rol gespeel het in die oorgang van die Romeinse Koninkryk in die Romeinse Republiek. Hoewel daar nie bronne uit dié tyd bestaan nie, stem die historici Livius en Dionysius van Halicarnassus uit die tyd van keiser Caesar Augustus (23 September 63&nbsp;v.C tot 19 Augustus 14&nbsp;n.C.) saam dat daar wel so ’n vrou was en dat haar selfmoord ná haar verkragting deur die seun van ’n Etruskiese koning die onmiddellike oorsaak was van die anti-monargistiese rebellie waarmee die monargie omvergewerp is.

Die voorval het die ontevredenheid oor die tirannieke metodes van die laaste koning van Rome, Lucius Tarquinius Superbus, laat opvlam. As gevolg daarvan het die vooraanstaande families ’n republiek ingestel en die uitgebreide koninklike familie uit Rome verdryf. Hulle het ook die republiek suksesvol verdedig teen pogings van die Etruskers en Latyne om in te meng. Vanweë die groot impak het die verkragting self ’n belangrike tema in Europese kuns en letterkunde geword. 

Een van die eerste twee konsuls van die republiek was Lucius Tarquinius Collatinus, Lucretia se man. Die talle weergawes oor die stigting van die republiek noem almal die verhaal van Lucretia, hoewel die besonderhede verskil. Die meeste historici beskou dit nie as ’n mite nie, want daar is bewyse dat ’n vrou soos Lucretia bestaan het en dat dit ’n belangrike rol gespeel het in die val van die monargie. Van die besonderhede verskil egter van skrywer tot skrywers en is debatteerbaar. 

## Verwysings 
*15px Hierdie artikel is vertaal uit die Engelse Wikipedia
Palazzo dei Principi Natoli

**Palazzo dei Principi Natoli** 'n barokpaleis in Torre Archirafi, op die eiland van Sisilië in die Middellandse See, ook bekend as **Palazzo Vigo**. Dit dateer uit 1741 en was oorspronklik die woning van prins Giovanni Natoli II van Sperlinga, 'n Frans-gebore afstammeling van 'n lyn van miliêre vlieëniers oor 'n tydperk van duisend jaar.

## Verwysings 
## Verdere leeswerk 
* Salvatore Mazzarella, Renato Zanca, *Il libro delle Torri, le torri costiere di Sicilia nei secoli XVI-XX *, Palermo, Sellerio, 1985. 
* V. Di Maggio * Torri della Contea di Mascali *, Acireale 1976.
* La Sicilia disegnata. La carta di Samuel von Schmettau (1720&nbsp;– 1721), a cura di L. Dufour Ed. Società Storia Patria di Palermo. Palermo 1995.  ; 
* Salvatore Trovato, *Studi linguistici in memoria di Giovanni Tropea*, 2009
* Leo S. Olschki, *Archivio storico italiano*, 1963
* Francesco Maria Emanuele Gaetani, Della Sicilia Nobile, I and II, stamperia de'Santi Apostoli, Palermo 1754
* Francesco San Martino De Spucches, Mario Gregorio, *La Storia dei feudi e dei titoli nobiliari di Sicilia*
* Maria Giuffrè, *Città nuove di Sicilia*, XV-XIX secolo, 1979
* Vito Maria Amico: *Dizionario topografico della Sicilia*, Bd. 2, 1856, S. 542.
* Giovanni Paternó-Castello, *Nicosia, Sperlinga, Cerami, Troina, Adernò*, Ist. Ital. d'arti graf., 1907, kept in "University of California", United States
* Vincenzo Palizzolo Gravina, *Il blasone in Sicilia ossia Raccolta araldica*, 1871
* ''Si ha la Storia del Baronaggio di questo regno di Sicilia, distinto ne' Principi, duchi, Marchesi, Conti, e Baroni (etc.)'', Bentivenga, 1754
Hoofmonnik (vlinder)

'n **Hoofmonnik** of Toordokter (*Chief* of *Chief Friar* soos dit in Engels bekend staan), is 'n vlinder, *Amauris echeria*, met 18 subspesies, en behoort tot die familie van vierpootskoenlappers (Nymphalidae). 

## Verspreiding 
Dit kom in Suid-Afrika meestal in laagliggende gebiede voor, asook by berghange vanaf Nigerië tot Eritrea en suid tot by Malawi en Zambië. In die suide van Mosambiek, Zimbabwe, Botswana en Swaziland kom dit op laer vlakke voor, en daal na seevlak in die suidelike distrikte van Suid-Afrika. 

## Habitat 
Die Hoofmonnik kom meestal in bergwoude en lae berghange voor, maar in Suid Afrika kom dit ook in laagliggende gebiede voor. 

## Kenmerke 
Swart bokant met roomkleurige kolle op die voorvlerk. Die vlerkspan van die mannetjie is 55 – 65 mm, en die van die wyfie is 63 – 70 mm.

## Sien ook 
* Alfabetiese lys van Suid-Afrikaanse vlinders

## Verwysings
Gordel

duimnael|300px|'n Gewone swart leergordel
'n **Gordel** is 'n buigsame band, tipies gemaak van leer of swaar doek, en gedra om die middellyf. 'n Gordel ondersteun broeke of ander kledingstukke. Dit is 'n bykomstigheidsitem.

In moderne tye het mense gordels begin te dra in die 1920's, toe broekmiddels tot 'n laer lyn gesak het. Voor die 1920's was gordels meestal 'n dekoratiewe item, en het hul verband gehou met militêre uitrustings. In sport, was 'n broek met gordellissies reeds teenwoordig in die 19de eeu. Vandag is dit algemeen vir mans om 'n gordel aan hul langbroeke te dra.

* Een gespesialiseerde tipe van gordel is die nutsgordel of Polisie-diensgordel, wat insluit sakke vir die uitvoering van die items wat die draer vir onmiddellike gebruik benodig, en lussies om groter items aan te hang. Polisieoffisiere, soldate, en herstelpersoneel is tipiese rolle wat gebruik maak van hierdie soort van gordel. Diensgordels is oor die algemeen groter as die broekgordels, en is stywer om beter voorsiening te maak vir die dra van swaar items soos pistole. Dit is 'n gemeenskaplike militêre praktyk vir so 'n gordel om 'n simbool van gesag aan te dui, of dat die draer aan diens is. Sulke gordels word gedra selfs indien geen toerusting aan dit gedra word nie.
* Die *obi* is tradisioneel deel van 'n Japannese kimono.
* Hulle word ook gebruik in judo, karate en ander gevegskuns, waar verskillende kleure rang of vaardigheid aandui.
* 'n Borsgordel word deur vroue gedra wat hul borste groter of meer prominent onder hul klere wil laat vertoon. Dit word oor die algemeen bo die maag gedra, maar net onder die borste.
* Die beengordel is nog 'n mode-artikel vir klere wat, soos die naam aandui, aan die been gedra word.
* Die skouergordel is 'n variant wat oor 'n skouer en die bors gedra word. Dit word tipies gebruik word om 'n wapen aan die lyf te dra.

## Eksterne skakels 
*
2017 Bahreinse Grand Prix

Die **2017 Formule Een Bahreinse Grand Prix** het op 16 April 2017 op die Bahrein Internasionale Renbaan in Bahrein plaasgevind. Dit was die derde wedren van die kampioenskapseisoen gewees en is deur Sebastian Vettel in sy fabrieks-Ferrari gewen.

## Bande beskikbaar gestel 
Pirelli het die volgende bande aan alle spanne by Bahrein verskaf:

## Vrye oefening 
### Uitslag 
## Kwalifisering 
800px|duimnael|links|← VOORWegspringrooster vir die 2017 Bahreinse Grand Prix.

## Wedren 
### Renuitslag 
## Puntestand na die Grand Prix 
### Renjaers 
### Vervaardigers
Das

duimnael|links|170px|Twee patrone nekdasse
duimnael|180px|Mathew Brady dra 'n das in 1875

'n **Das** is 'n lang stuk lap wat vir dekoratiewe doeleindes om die nek gedra word. Dit rus onder die hempkraag en word aan die keel geknoop.

Variante sluit in die ascotdas, strikdas, bolodas, ritsdas, krawat en aanknipdas. Die moderne strop, ascot, en strikdas is afstammelinge van die krawat. Nekbande is oor die algemeen slegs van een grootte, maar dit mag beskikbaar wees in 'n langer lengte. In sommige kulture sal mans en seuns dasse dra as deel van gereelde kantoorklere of formele drag. Sommige vroue dra dit ook, maar nie so dikwels as mans nie.

Dasse kan ook gedra word as deel van 'n uniform (bv. weermag, skool en kelners), terwyl sommige kies om dit as alledaagse kleredrag te dra. Dasse word tradisioneel gedra met die boonste hempknoop vasgemaak, en die das word geknoop om tussen die kraagpunte te rus. Onder jonger mans is dasse soms 'n toevallige item, losweg vasgemaak om die nek, met die bo-hempknoop oop gelaat.
## Verwysings 
## Eksterne skakels 
*
Beursie

duimnael|'n Beursie met sakkies vir notas en kaarte, en 'n venster om 'n identifikasiekaart of bestuurderslisensie te vertoon
'n **Beursie** is 'n klein, plat pakkie wat gebruik word om persoonlike items soos kontant, kredietkaarte en identifikasiedokumente (bestuurderslisensie, identifikasiekaart, klubkaart, ens.), foto's en ander papier of gelamineerde kaarte. Beursies word oor die algemeen gemaak van leer of materiale, en hulle is gewoonlik sak-grootte, maar nie altyd opvoubaar nie.
Handsak

duimnael|Die Koningin dra haar handsak.
[duimnael|Model by die [New York Modeweek wat 'n Louis Vuitton-handsak vertoon.]]
'n **Handsak** (*purse* of *bag* in Amerikaanse Engels), is 'n hanteerbare medium tot groot sak wat dikwels modieus ontwerp is, en deur vroue gebruik word om hul persoonlike items in te hou.

Vroeë moderne Europeërs het beursies gedra vir een uitsluitlike doel: om munte in te dra. Beursies word van sagte lap of leer gemaak en word deur mans sowel as dames gedra.

In die 17de eeu het jong meisies geleer borduurwerk doen as 'n noodsaaklike vaardigheid vir die huwelik; dit het hulle ook aangespoor om baie mooi handsakke te maak. Mans het egter nie hierdie tendens gevolg nie. Hulle gebruik eerder beursies en sakke, wat gewild geword het met die mansbroek.

## 20ste eeu 
Gedurende die 1940's, het die rantsoenering van tekstiele vir die Tweede Wêreldoorlog gelei tot die vervaardiging van handsakke gemaak van materiale soos raffia of gehekel van gare. Sommige vroue het hul eie klein handsakke met kommersiële patrone gehekel gedurende hierdie tydperk.
regs|duimnael|Krokodilvelhandsakke in 'n bewaringsgebieduitstalling by Bristol Dieretuin, Engeland

## Verwysings
Venus (mitologie)

**Venus** is die Romeinse godin van onder meer die liefde, skoonheid, begeerte, seks, vrugbaarheid, vooruitgang en oorwinning. Sy was die moeder van die Romeinse volk deur haar seun, Aeneas, wat die val van Troje oorleef en na Italië gevlug het. Julius Caesar het beweer hy stam van haar af. 

Die Romeine het die mites en ikonografie van haar Griekse eweknie, Afrodite, oorgeneem vir die Romeinse kuns en letterkunde. In die latere klassieke tradisie van die Weste het Venus een van die bekendste godinne uit die Grieks-Romeinse mitologie geword as die verpersoonliking van die liefde en seksualiteit.
Hiperseksualiteit

**Hiperseksualiteit** is ’n mediese diagnose vir ’n buitengewoon gereelde of skielike toename in seksdrange. Die terme **nimfomanie** en **satiriase** is eens gebruik om die toestand in onderskeidelik vroue en mans te beskryf. Dit word nie meer in mediese kringe gebruik nie, hoewel eersgenoemde nog in die volksmond voorkom.

## Oorsig 
Hiperseksualiteit kan óf ’n primêre toestand óf die simptoom van ’n ander siekte of mediese toestand soos bipolêre gemoedsteuring wees. Dit kan ook veroorsaak word deur sekere medisynes en behandelings, soos middels teen Parkinsonsiekte of hormoonterapie met testosteroon en estrogeen.

Geneeshere stem nog nie saam oor die beste manier om hiperseksualiteit as ’n primêre toestand te beskryf of oor die wenslikheid om sulke gedrag en impulse as ’n aparte patologie te beskryf nie. Verskillende dokters en terapeute beskou hiperseksualiteit dikwels verskillend: as ’n verslawing, ’n soort obsessief-kompulsiewe steuring of ’n impulsiwiteitsteuring. ’n Paar skrywers erken nie so ’n siektetoestand nie en reken dit weerspieël bloot ’n kulturele afkeer van buitengewone seksuele gedrag.

Net soos wat daar geen konsensus is oor wat hiperseksualiteit veroorsaak nie, gebruik skrywers verskillende name om daarna te verwys, na gelang van watter teorie hulle voorstaan of watter spesifieke soort gedrag hulle bestudeer. Moderne name sluit in kompulsiewe masturbasie, kompulsiewe seksuele gedrag, kuberseksverslawing, erotomanie, oordrewe seksdrang, hiperfilie, hiperseksualiteit, hiperseksuele steuring, seksuele verslawing, seksuele kompulsiwiteit, seksuele afhanklikheid, en parafilieverwante steuring.

## Verwysings
Fortuna

**Fortuna** was die Romeinse godin van geluk, toeval en lotsbestemmings. Sy kon goeie en slegte dinge laat gebeur en het die lewe se wispelturigheid verteenwoordig. Soms is sy uitgebeeld as blind en met ’n sluier, soortgelyk aan die moderne verpersoonliking van geregtigheid. As **Atrox Fortuna**, die godin van lotsbestemmings, het sy die lewe geëis van keiser Augustus se kleinseuns Gaius en Lucius, erfgename van die Ryk.

Haar eweknie in die Griekse mitologie was die godin Tuge.

## Verwysings 
## Eksterne skakels
Jupiter (mitologie)

**Jupiter** (Latyn: *Iuppiter*,  *Iovis*) was in die Romeinse mitologie die god van die lug en donderweer, asook die koning van die gode. Hy was deur die tydperke van die republiek en die ryk die hoofgod van antieke Rome se staatsgodsdiens, totdat die Christendom die oorheersende godsdiens geword het.

Die Romeine het Jupiter beskou as die Latynse eweknie van die Griekse god Zeus. Onder die Griekse invloed was hy die broer van Neptunus en Pluto. Elkeen het oor een van die drie ryke van die heelal regeer: die lug, die water en die onderwêreld. Die Italiaanse **Diespiter** was ook ’n luggod wat die daglig verteenwoordig het en hy is gewoonlik, maar nie altyd nie, met Jupiter vereenselwig.

## Verwysings 
## Eksterne skakels